《题赵彦徵苕溪山水图》
宋代·张简

吴兴佳山水，远近蓄清光。苕峣金盖峰，秀色独苍苍。

烟云互出没，草木生风香。长桥接回溪，积石倚崇冈。

樵渔识径幽，于以乐深藏。击鲜列鲂鲤，启翳理松篁。

晨雨况可锄，春泉亦堪湘。既以长孙子，所愿安是乡。

嗟哉风尘中，何由得徜徉。赵君钟神秀，挥洒发奇章。

卷图思旧游，掩抑不能忘。

作者简介：张简，号槎溪（《诗渊》册一页四一○）。今录诗五首。